26. juni 2023 Nr. 898

Inatsisinik atuutsitsillutik oqartussat inunnut paasissutissanik suliarinnittarnerat pillugu inatsisip Kalaallit Nunaannut atuutilersinneqarnera pillugu peqqussut

UAGUT MARGRETHE AAPPAAT, Guutip saammaassineratigut Danmarkip Dronningia

matuminnga tamanut nalunaarpugut:

Inatsisinik atuutsitsillutik oqartussat inunnut paasissutissanik suliarinnittarnerat pillugu inatsimmi nr. 410, 27. april 2017-imeersumi § 561, oqaaseqaatit aappaanni inatsisinik atuutsitsillutik oqartussat inunnut paasissutissanik suliarinnittarnerat pillugu inatsimmik allannguineq pillugu inatsimmi nr. 503, 23. maj 2018-imeersumi § 33, imm. 22, nutaarsiassaqartitsiviit tamanut annguttartut (massemedie) qarasaasiakkut paasissutissaasivii (informationsdatabase) pillugit inatsit aamma inatsisit allat (Paasissutissat illersorneqartarnerat pillugu inatsisip aamma paasissutissat illersorneqartarnerat pillugu peqqussutip kiisalu tamanit iserfigineqarsinnaasuni qarasaasiakkut paasissutissaasiveqarfinni nutaarsiassaqartitsiviit akisussaaffii pillugit inatsimmik atuinerup malitsigisaanik kinguneritinneqartut allanngorneri il.il.), aamma tv-kkut nakkutilliineq pillugu inatsimmi nr. 506, 23. maj 2018-imeersumi § 4, imm. 23 aamma Inatsisinik atuutsitsillutik oqartussat inunnut paasissutissanik suliarinnittarnerat pillugu inatsit (Tv-kkut nakkutilliineq, pinerluttuusorineqartunik tv-kkut nakkutilliinermiit assilisanik- aamma nipinik immiussanik inuussutissarsiortut akornanni avitseqatigiissinnaanermut periarfissamut atatillugu inunnut paasissutissanik suliarinnittarneq pillugu maleruagassanik atueqqinneq (ingerlatitseqqiineq) il.il.) malillugit, inatsit tulliuttutut allagaalluni Kalaallit Nunaannut atuutissasoq, aalajangiunneqarpoq:

Immikkoortoq I

*Aallaqqaasiutitut aalajangersakkat*

Kapitali 1

*Inatsimmik susassaqarfiit*

**§ 1.** Politiit, unnerluussisussaatitaasut, ilaatillugit sakkutooqarnikkut unnerluussisussaatitaasut eqqartuussinermilu aqutsisut, pinerluttunik isumaginnittut, tamakkiisumik imaluunniit ilaannakortumik qarasaasiakkut isumamineertumik ingerlasumik Politiit Naammagittaalliuutigineqarnerannut Oqartussat Arlaannaannulluunniit Attuumassuteqanngitsut aamma eqqartuussiveqarfiit, inunnut paasissutissanik suliarinnittarnerannut, aamma pitsaaliuineq, paasiniaaneq (politiinit), qulaajaaneq imaluunniit pinerlunnermik inatsisitigut akisussaatitaanermik malitseqarsinnaasunik iliuutsinik eqqartuussisulersuussineq siunertaralugu, imaluunniit pinerluttulerinermut inatsit malillugu iliuusissanik naammassinninnernik, ilaatillugu tamat isumannaatsuutinneqarnerannut navianartunut pitsaaliuiniarluni imaluunniit illersuiniarluni suliarinninneq suliarineqarpat, nalunaarsuivimmiittunik imaluunniit nalunaarsuivimmiilersussanik allatut isumamineertuunngitsumik inunnut paasissutissanik suliarinnittarnernut, inatsit atuuppoq.

*Imm. 2.* Politiinut aamma illersornissaqarfiup paasiniaasartuinut imaluunniit politiinit aamma illersornissaqarfiup paasiniaasartuinit suliarineqartut inunnut paasissutissanik suliarinninnernut inatsit atuutinngilaq.

*Imm.* 3. (Kalaallit Nunaanni atuutilersinneqassanngilaq)

**§ 2.** Inunnut paasissutissanik suliarinninneq pillugu inatsisini allani maleruagassat, nalunaarsugaasumik inatsisitigut pitsaanerusumik inissisimalersitsisut, matumani inatsimmi maleruagassanit salliutinneqassapput.

Kapitali 2

*Isumasiuutit*

**§ 3.** Inatsimmi matumanitulliuttut ima paasineqassapput:

* 1. Inunnut paasissutissat: Inuk (nalunaarsugaasoq) kinaassusersisaq imaluunniit kinaassusersineqarsinnaasoq pillugu paasissutissat suulluunniit.
	2. Suliarinninneq: Sunaluunniit suliaq imaluunniit suliat malitsigiittut suliarinnissutinik isumamineertunik atortoqarluni imaluunniit atortoqarani, inunnut paasissutissanik imaluunniit kattusimasunik inunnut paasissutissanik sulianut ilaqartitsineq.
	3. Suliarinninnermik killilersuineq: Paasissutissanik tamakkuninnga siunissamik suliarinninnissap killilersornissaa siunertaralugu toqqortaatigineqartunik inunnut paasissutissanik nalunaaqutsersuineq.
	4. Kinaassusiliorneq: Inuk piviusoq pillugu inuttut pissutsit aalajangersimasut nalilersornissaannut inunnut paasissutissanik atuinermik imaqartoq, sunaluunniit inunnut paasissutissanik isumamineertumik suliarinninneq.
	5. Nalunaarsuiffik: qitiusumik imaluunniit avinngarusimasumik imaluunniit atornissaa naapertorlugu agguagaasumik imaluunniit nunap pissusaa tunngavigalugu tamanna katitigaq inissitaasinnaasoq, piumasaqaatit aalajangersimasut malillugit pissarsiarineqarsinnaasut inunnut paasissutissat ilusilimmik katitikkat suulluunniit.
	6. Oqartussaasut piginnaatitaasut: Pitsaaliuineq, paasiniaaneq (politiinit), qulaajaaneq imaluunniit pinerlunnermik inatsisitigut akisussaatitaanermik malitseqarsinnaasunik iliuutsinik eqqartuussisulersuussineq siunertaralugu, imaluunniit pinerluttulerinermut inatsit malillugu iliuusissanik naammassinninnernik, ilaatillugu tamat isumannaatsuutinneqarnerannut navianartunut pitsaaliuiniarluni imaluunniit illersuiniarluni naalagaaffimmi inatsisit naapertorlugit pisortatigoortumik oqartussaassuseqarnissamut aamma pisortatigoortumik piginnaatitaanissamut piginnaatitaasoq sunaluunniit pisortani oqartussaaffik imaluunniit alla immikkoortortaqarfik imaluunniit ataatsimoortoq alla. Kalaallit Nunaanni oqartussaasut piginnaatitaasut tassaapput politiit, unnerluussisussaatitaasut, ilaatillugit sakkutooqarnikkut unnerluussisussaatitaasut eqqartuussinermilu aqutsisut, pinerluuteqarsimasunik isumaginnittut, Politiit Naammagittaalliuutigineqarnerannut Oqartussat Arlaannaannulluunniit Attuumassuteqanngitsut (Den Uafhængige Politiklagemyndighed) aamma eqqartuussiveqarfiit.
	7. Qarasaasiami paasissutissanut akisussaasoq: Oqartussaasoq piginnaatitaasoq, inunnut paasissutissanik suut atortoralugit sunalu siunertaralugu suliarinninnissamut kisimiilluni imaluunniit allanik ilaqarluni aalajangiisinnaasoq.
	8. Qarasaasiami paasissutissanik suliarinnittartoq: Inuk imaluunniit inatsisitigut akisussaasoq, pisortani oqartussaaffik, pisortani suliffeqarfik imaluunniit immikkoortortaqarfik alla, qarasaasiami paasissutissanut akisussaasoq sinnerlugu inunnut paasissutissanik suliarinnittartoq.
	9. Tigusisussaq: inunnut paasissutissanik ingerlatitseqqiivigineqartoq inuk imaluunniit inatsisitigut akisussaasoq, pisortani oqartussaaffik, pisortani suliffeqarfik imaluunniit immikkoortortaqarfik alla, taamaalilluni tigusisup tamatuma kingorna namminerisaminik, peqatigiit avataaniittuugaluaruni imaluunniit avataaniittuunngikkuni, suna siunertaralugu suullu atorlugit paasissutissat imminut ingerlateqqinneqartut sussanerlugit aalajangissallugu. Oqartussaasut, immikkuullarissumik apeqquteqaateqarnikkut inunnut paasissutissanik nalunaarfigineqarsinnaasut, tigusisussatut isigineqanngillat.
	10. Inunnut paasissutissanut isumannaallisaanermik unioqqutitsineq: sunaluunniit isumannaallisaanermut unioqqutitsineq peratarsinnaasumik imaluunniit inatsisaatsuliornikkut suujunnaarsitsineq, peratarsinnaasumik imaluunniit inatsisaatsuliornikkut annaasaqarneq, peratarsinnaasumik imaluunniit inatsisaatsuliornikkut allannguineq imaluunniit inunnut paasissutissanik nassiussuunneqareersunik, toqqorneqareersunik allatulluunniit passunneqareersunik pisinnaatitaaffiginagu ingerlatitseqqiineq imaluunniit pissarsisinnaaneq.
	11. Inuup sananeqaataanik paasissutissat (Genetiske data): Inuup kingornussimasai imaluunniit pissarsiarisimasai sananeqaatitut ilisarnaatit pillugit inuk pillugu paasissutissat, paatsuugassaanngitsumik inuup pineqartup timaanik imaluunniit peqqissusianik paasissutissiisut, aamma pingaartumik inummik pineqartumik uumassusilerituussutsikkut misissugassatut tigusamik misissueqqissaarnerup kingorna saqqumisut paasissutissat.
	12. Timikkut ilisarnaatinik paasissutissat (Biometriske data): Assersuutigalugu kiinaata assinganik imaluunniit inuaasa ipaannik paasissutissanik inuup pineqartup paatsuugassaanngitsumik kinaassusersinissaata periarfissiuunnissaanut imaluunniit uppernarsinissaanut timikkut imaluunnit pissusilersornerata imaluunniit timikkut sananeqaatikkut imaluunniit isikkorisakkut ilisarnaatai pillugit teknikkikkut immikkut ittumik passunneqarnerata malitsigisaanik inuk pillugu paasissutissat.
	13. Peqqissutsimik paasissutissat: ilaatillugu, pineqartup peqqissussaanik paasissutissiisumik peqqissaatinik tunniussineq, inuup timikkut imaluunniit eqqarsartaatsikkut peqqissusaa pillugu, inuk pillugu paasissutissat.
	14. Nunanut tamalaanut kattuffik (International Organisation): Inatsisitigut inuiannut kattuffik aamma suleqatigiiffiit, kattuffiup imaattup ataaniittut, aamma suleqatigiiffimmut sumulluunniit, nunat marluk, amerlanerusulluunniit akornanni isumaqatigiinnermik inatsisitigut tunngavilerlugu pilersitaq.

Immikkoortoq II

Suliarinninnissamut maleruagassat

Kapitali 3

*Paasissutissanik suliarinninneq*

**§ 4.** Paasissutissanik suliarinninnermut ileqqut pitsaasut aammalu paasissutissat suussusaat eqqarsaatigineqarnerat naapertorlugit paasissutissat passunneqartassapput.

*Imm. 2.* Paasissutissanik katersuineq, § 1, imm. 1-imut ilaatinneqartunut erseqqissumik taasanut aamma suliamut tunngasunut siunertanut pisassaaq, kingusinnerusukkullu suliarinninneq siunertanut taakkununnga katigunneqarsinnaassalluni, taamaattoq tak. § 5.

*Imm. 3.* Paasissutissat passunneqartut, suliamut tunngasuussapput naammassallutillu aamma paasissutissat katersorneqarnerannut, aamma siunertanut, paasissutissat kingusinnerusukkut passunneqarfissaannut siunertat naammassinissaannut piumasaqaataasunik annertunerusunik ilaqassanatik.

*Imm. 4.* Paasissutissat passunneqartut, eqqortuussapput aamma pisariaqartillugu ilassutinut malinnaasitaassallutik. Sumilluunniit naapertuuttumik iliuuseqartoqartassaaq inunnut paasissutissat passunneqarnermut siunertanut naleqqiullugu eqqunngitsut ingerlaannartumik piiarneqartarnissaat imaluunniit iluarsineqartarnissaat qulakkeerniarlugu.

*Imm. 5.* Inunnut paasissutissat eqqunngitsuuppata, ilivitsuunngippata imaluunniit ilassutinut malinnaasinneqarsimanngippata, ingerlateqqinneqartassanngitsut imaluunniit atugassiarineqartassanngitsut qulakkeerniarlugu, qarasaasiami paasissutissanut akisussaasuusoq iliuusissanik naapertuuttunik aalajangiisassaaq. Tamanna siunertaralugu qarasaasiami paasissutissanut akisussaasuusoq, inunnut paasissutissat ingerlateqqinneqartinnagit imaluunniit atugassiarineqartinnagit sapinngisamik pitsaasuunissaannik qulakkeerisassaaq. Paasissutissanik ingerlatitseqqiinermut atatillugu, inunnut paasissutissat eqqortuunersut, ilivitsuunersut aammalu tatigineqarsinnaanersut, aamma qanoq annertutigisumik allannguutinut malinnaasinneqartigisimanersut, tigusisussap oqartussaqarfiup naliliinissaanut, sapinngisamik paasissutissanik pisariaqartunik ilassusiisoqartassaaq. Paasineqarpat inunnut paasissutissanik eqqunngitsunik, imaluunniit inunnut paasissutissanik unioqqutitsisumik ingerlatitseqqiisoqarsimasoq, ingerlaannartumik tamanna tigusisussamut nalunaarutigineqassaaq. Taava taamaattoqartillugu paasissutissat iluarsineqassapput imaluunniit piiarneqassapput, imaluunniit suliarinninneq killilerneqassaaq.

*Imm. 6.* Paasissutissat katersorneqarsimasut, paasissutissat passunneqarnerannut siunertaasut eqqarsaatigalugit nalunaarsugaasup kinaassusersinissaanut periarfissiisumik piffissamit pisariaqartumit sivisunerusumik, paaqqutarineqassanngillat.

*Imm. 7.* § 27 naapertorlugu kattuffeqarneq eqqarsaatigalugu imaluunniit tulluuttunik teknikikkut iliuusissanik atuinermi peratarsinnaasut piiaanerit imaluunniit peratarsinnaasoq aseruineq, peratarsinnaasumik annaasaqarnermut aamma akuerisaanngitsumik imaluunniit unioqqutitsisumik suliarinninnermut illersuineq ilaatillugu pineqartunut inunnut paasissutissanut naammattumik isumannaarinissamut qulakkeerisumik periaaseqarluni paasissutissat katersukkat passunneqassapput.
*Imm. 8.* qarasaasiamiittunik paasissutissanut akisussaasuusoq imm. 1-7 unioqqutinneqannginnerannut, tamatumalu takuneqarsinnaatinnissaanut akisussaavoq.

**§ 5.** Siullermik katersuinernut tunngaviusunit, § 1, imm. 1-imi eqqaaneqartunit siunertanit allaanerusunut paasissutissanik kingusinnerusukkut suliarinninneq, suliarineqareersumut malitsigitillugu siunertamut tamatumunnga naleqqiullugu pisariaqarpat aamma inatsimmik tunuliaqutaqarluni suliarinninneq suliarineqarpat, tassannga imaluunniit allamit oqartussaqarfimmit piginnaatitaasumit suliarineqarsinnaavoq.

*Imm. 2.* Aammattaaq imm. 1-i malillugu, inuiaqatigiit soqutigisaanni allagaataasivimmut, imaluunniit oqaluttuarisaanermut, naatsorsueqqissaarnermut imaluunniit ilisimatuussutsikkut siunertalinnut paasissutissanik suliarinninneq suliarineqarsinnaavoq.

*Imm. 3.* Qarasaasiami paasissutissanut akisussaasuusup imm. 1 aamma 2 unioqqutinneqannginnissat tamatumalu takutissinnaanissaa akisussaaffigaa.

**§ 6.** Paasissutissanik ingerlatitseqqiisoqarpat, paasissutissanik suliarinninnermut piumasaqaataasinnaasut immikkut ittut pillugit oqartussaasoqarfik piginnaatitaasoq ingerlatitseqqiisoq aalajangersaassaaq aammalu nalunaaruteqassalluni. EU-mi ilaasortaasumi nunami tigusisussamut ingerlatitseqqiineq pillugu pineqartup taamaallaat malitsigisaanik, piumasaqaatinik immikkut ittunik aalajangersaasoqarsinnaanngilaq.

*Imm. 2.* Oqartussaasoqarfimmit piginnaatitaasumit tigusimasanik paasissutissanik suliarinninneq, oqartussaasoqarfimmit piginnaatitaasumit ingerlatitseqqiisumit aalajangersagaasunut piumasaqaatinut immikkut ittunut akerliusumik pissanngilaq.

**§ 7.** Qarasaasiami paasissutissanut akisussaasuusoq inunnut paasissutissanik suliarinninneq ima aaqqissuutissavaa, inunnut paasissutissanik piiaanissamut piffissaliussanik naleqquttunik, imaluunniit paasissutissanik toqqorsivimmut nuussuinissamik pisariaqartitsineq akuttoqatigiissumik misissuisarnissamik aalajangersaasassalluni. Aammattaaq piffissarititaasut unioqqutinneqannginnissaannut periaatsit eqqarsaatigalugit iliuusissatigut tamanna qulakkeerneqassaaq.

**§ 8.** Pisariaqarpat qarasaasiami paasissutissanut akisussaasuusoq, inunnut paasissutissat akornanni, nalunaarsugaasut pissusaannik assigiinngitsunik, periarfissaqartillugu sapinngisamik nalilersuisassaaq, soorlu

* + 1. inuit, pinerlunnermik eqqartuussinermut akisussaatitsinermik malitseqarsinnaasumik iliuuseqarsimasutut imaluunniit iliuuseqarniartut annertuumik pissutissaqarluni ilimagineqartut,
		2. inuit, pinerlunnermik eqqartuussinermut akisussaatitsinermik malitseqarsinnaasumik iliuuseqarsimasutut eqqartuussaasimasut,
		3. pinerlunnermik eqqartuussinermut akisussaatitsinermik malitseqarsinnaasumik iliuuseqarsimanermut eqqugaasut, imaluunniit inuit, pissutsit piviusut pissutaallutik, pinerlunnermik eqqartuussinermut akisussaatitsinermik malitseqarsinnaasumik iliuutsimut eqqugaasinnaasut, aamma
		4. pinerlunnermik eqqartuussinermut akisussaatitsinermik malitseqarsinnaasumik iliuutsimut atatillugu peqataasut allat, soorlu inuit, nr. 1-imi aamma 2-mi eqqaaneqartunut inunnut ingerlaqataasut, imaluunniit attaveqaataasut inuit, imaluunniit pinerlunnermik eqqartuussinermut akisussaatitsinermik malitseqarsinnaasunik iliuutsit pillugit paasissutissanik saqqummiussisinnaasut inuit, iliuutsit taamaattut pillugit suliassani tulliuttuni, imaluunniit, pinerlunnermik eqqartuussinermut akisussaatitsinermik malitseqarsinnaasunik iliuutsinut atatillugu pinerluttoqarsimaneranik paasiniaanermi ilisimannittutut qaaqquneqarsinnaasut inuit.

**§ 9.** Ilaatillugu tamat isumannaatsuutinnissaannut siorasaarinernut pitsaaliuiniarluni imaluunniit illersuiniarluni, pinerluttulerinermi inatsit malillugu iliuusissanik naammassinninniarluni, imaluunniit, iliuutsinik pitsaaliuiniarluni, pinerluttoqarsimatillugu paasiniaaniarluni, qulaajaaniarluni imaluunniit eqqartuussisulersuussiniarluni suliarinninneq pisariaqarpat paasissutissanik suliarinninneq taamaallaat pisinnaavoq.

**§ 10.** Inuup kinguaassiornermut isummertaasia imaluunniit pissutsit inuup kinguaassiuutitigut atugai pillugit paasissutissat imaluunnit peqqissutsimut paasissutissaataanik paatsuugassaanngitsumik suussusersinissamut siunertaqarluni ammip qalipaataanik, siuaasat sumiuussusiinik, politikkikkut isuma pillugu, upperisamik imaluunniit eqqarsaatersortarnermik isummiussineq pillugu, sulisartutut kattuffeqarneq pillugu, sananeqaatikkut, isikkorisamik paasissutissat pillugit inunnut paasissutissanik suliarinnittoqaqqusaanngilaq.

*Imm. 2.* Taamaattoq assut pisariaqartitsisoqarpat, aamma § 1, imm. 1-imi eqqaaneqartut siunertat eqqarsaatigalugit tamanna pippat, ilaatillugit taanna nalunaarsugaasoq imaluunniit inuup pingaartillugit soqutigisai illersorniarlugit, imaluunniit paasissutissat pillugit suliarinninneq erseqqilluinnartumik nalunaarsugaasumit tamanut saqqummiunneqarsimappat, inatsimmi matumani piumasaqaatinik naammassinniutigaluni, imm. 1-imut ilaatinneqartunik paasissutissanik suliarinninnermik suliaqartoqarsinnaavoq.

**§ 11.** Isumamineertumik suliarinninneq tunngavigalugu, ilaatillugu ilisarnaasersuinermi, nalunaarsugaasumut ajortumik inatsisitigut sunniuteqartumik imaluunniit pineqartumut annertuumik sunniisumik aalajangiisoqartarsinnaavoq.

*Imm. 2.* Imm. 1-imut ilaatinneqartunik aalajangiinerni, ilaatillugu minnerpaamik qarasaasiami paasissutissanut akisussaasup tungaaniit inummik akuleruttoqarnissaanut nalunaarsugaasumut pisinnaatitaaffik, nalunaarsugaasup pisinnaatitaaffimmisut soqutigisaasa qulakkeerneqarnissaannut, iliuusissanik naleqquttunik ujaasisoqartassaaq.

**§ 12.** Matuminnga inatsimmik unioqqutitsinernik, nakkutilliinermik oqartussaasunut, allanut oqaatigeqqunngisamik nalunarnermik kajumissaarisunik periaatsinik sunniuteqarluartunik, Oqartussaasoqarfiit piginnaatitaasut atulersitsissapput.

Immikkoortoq III

*Nalunaarsugaasut pisinnaatitaaffii*

Kapitali 4

*Nalunaarsugaasumut tunniunneqartussat imaluunniit atugassanngortinneqartussat paasissutissat*

**§ 13.** Qarasaasiami paasissutissanut akisussaasup tulliuttut paasissutissat nalunaarsugaasumut atoriaannaatissavai:

1. Qarasaasiami paasissutissanut akisussaasup kinaassusaa aamma pissarsiarineqarsinnaaneranut paasissutissat.
2. Qarasaasiami paasissutissanut illersuinermik siunnersortip pissarsiarineqarsinnaaneranut paasissutissat aamma nalunaarsugaasumut naleqqiullugu taassuma suliassai pillugit paasissutissat.
3. Inunnut paasissutissat atorneqarnissaannut suliarinninnermut siunertaasoq.
4. Nakkutilliinermut oqartussaasunut naammagittaalliornissamut pisinnaatitaaffik aamma nakkutilliinermut oqartussaasut pissarsiarineqarsinnaaneranut paasissutissat.
5. Kapitali 5 aamma 6 malillugit nalunaarsugaasup pisinnaatitaaffii.
6. § 40, imm. 1-i, nr. 10 naapertorlugu kapitali manna aamma kapitali 5 aamma 6 malillugit ilanngussinnginneq, kinguartitsineq, killiliineq imaluunniit itigartitsineq pillugu oqartussaasut piginnaatitaasut aalajangiinerinut naleqqiullugu nalunaarsugaasup pisinnaatitaaffiinik nakkutilliinermut oqartussaasut atuutsitsisinnissaannut pisinnaatitaaffik.

*Imm. 2.* Nalunaarsugaasup soqutigisaminik isumaginnissinnaanissaa pisariaqarpat, qarasaasiami paasissutissanut akisussaasup minnerpaamik nalunaarsugaasoq tulliuttut pillugit nalunaarfigissavaa:

1. Suliarinninnissamut inatsisitigut tunngaviusoq.
2. Inunnut paasissutissanik inisseeqqanissamut piffissaq, imaluunniit periarfissaqanngippat, piffissap tamatuma aalajangiunnissaanut atugassat piumasaqaatit.
3. Ilaatillugit nunat peqatigiit avataaniittuni imaluunniit nunani tamalaani kattuffinni, inunnut paasissutissanik tigusisussaasinnaasut immikkoortiterneri.
4. Pisariaqassappat, pingaartumik nalunaarsugaasup sianiginngisaanik inunnut paasissutissat katersorneqarpata, ilassutitut paasissutissat.

**§ 14.** § 13, imm. 2 malillugu nalunaarut, kinguartinneqarsinnaavoq, killilerneqarsinnaavoq imaluunniit ilanngutinnginneqarsinnaalluni, paasissutissanik ilisimasaqalernissamut nalunaarsugaasup soqutigisai tunulliunneqartariaqarpata makku pissutigalugit

1. pisortatigoortunik imaluunniit eqqartuussisutigut misissuinernut, pinerluttoqarsimatillugu misissueqqissaarnernut imaluunniit suleriaatsinut akornusersuisoqarsinnaanera pinngitsoortinniarlugu,
2. pinerluttulerinermi inatsit malillugu iliuusissanik naammassinninnissap imaluunniit pinerlunnermik inatsisitigut akisussaatitaanermik malitseqarsinnaasunik iliuutsinik eqqartuussisulersuussinerup imaluunniit pitsaaliuinerup, qulaajaanerup, pinerluttoqarsimatillugu misissueqqissaarnerup ajoquserneqarsinnaanera pinngitsoortinniarlugu,
3. tamat isumannaatsuutinnissaat illersorniarlugu,
4. naalagaaffiup isumannaatsuutinnissaa illersorniarlugu imaluunniit
5. nalunaarsugaasup imaluunniit allat pisinnaatitaaffii illersorniarlugit.

*Imm. 2.* Suliarinninnermik immikkoortitikkat sorliit imm. 1-imut ilaatinneqarneri, aamma, imm. 1-imi eqqarsaatigisassat pillugit nalinginnaasumik nalunaarnerit kinguartitsinermik taamaattumik nalaataqartarnissaannik tamanna kinguneqassasoq ilimagineqarpat, § 13, imm. 2 malillugu nalunaarnerup piffissamut tulluarnerusumut kinguartinneqarsinnaanera pillugu, maleruagassanik sukumiinerusunik Justitsminister-i aalajangersaassaaq.

Kapitali 5

*Nalunaarsugaasup paasisimasaqarnissamik pisinnaatitaaffia*

**§ 15.** Tamanna pillugu nalunaarsugaasoq qinnuteqaammik saqqummiussippat, qarasaasiami paasissutissanut akisussaasuusoq pineqartumut taanna pillugu paasissutissanik suliarinninsoqarnera pillugu uppernarsaassaaq.

Imm. 2. Pineqartoq pillugu paasissutissanik suliarinninsoqarpat, paasissutissanik misissuisinnaatitaassaaq kiisalu tulliuttunik paasissutissalerlugu nalunaarfigineqassalluni:

1. Suliarinninnermut siunertaasut aamma inatsisitigut tunngavigineqartut.
2. Inunnut paasissutissat misissuiffigineqartut immikkoortiterneri.
3. Ilaatillugit pingaartumik, nunat peqatigiit avataaniittuni imaluunniit nunani tamalaani tigusisussat, inunnut paasissutissanik ingerlatitseqqiivigineqarsimasut tigusisussat imaluunniit tigusisussat immikkoortiterneri.
4. Periarfissaqarpat, inunnut paasissutissat paaqqutarineqarfissaat taanna piffissaq eqqarsaatigineqartoq, imaluunniit, periarfissaqanngippat, tamatuma piffissap aalajangersarnissaanut atorneqartussat taakku piumasaqaatit.
5. Inunnut paasissutissanik iluarseeqqusinermut imaluunniit piiaanissamut qarasaasiami paasissutissanut akisussaasumut qinnuteqarnissamut imaluunniit nalunaarsugaasoq pillugu suliarinninnermik killiliinissamut pisinnaatitaaffik.
6. Naammagittaalliummik nakkutilliinermik oqartussaasumut aamma nakkutilliinermik oqartussaasup pissarsiarinissaanut paasissutissanik tunniussisinnaatitaaneq.
7. Inunnut paasissutissat sorliit suliarinninnermut ilaatinneqarnersut, aamma paasissutissat pissarsiarineqarsinnaasut suulluunniit sumit pinersut.

**§ 16.** Nalunaarsugaasup paasissutissanik ilisimasaqalernissamik soqutigisai, § 14, imm. 1-imi eqqaaneqartut tamat soqutigisaasa eqqarsaatigineqarnerannut tunulliunneqartariaqarpata, § 15 malillugu takunnissinnaaneq, kinguartinneqarsinnaavoq, killilerneqarsinnaavoq imaluunniit itigartitsissutigineqarsinnaalluni.

*Imm. 2.* Nalunaarsugaasup takunnissinnaanerata kinguartinneqarnissaa, killilerneqarnissaa imaluunniit itigartitsissutigineqarnissaa pillugu aalajangiineq, nalunaarsugaasumut allaganngorlugu nalunaarutigineqassaaq, pissutigineqartunik aamma naammagittaalliornissamut ilitsersuummik ilaqartinneqassallunilu. Aammattaaq aalajangiineq § 40, imm. 1, nr. 10 naapertorlugu nalunaarsugaasup pisinnaatitaaffiinik oqartussaasut piginnaatitaasut atuutsinnissaannut nalunaarsugaasup piginnaatitaaffii pillugit paasissutissanik imaqassaaq.

*Imm. 3.* Siunertat imm 1-imi eqqaaneqartut eqqarsaatigalugit, nalunaarsugaasoq imm. 2 malillugu nalunaarfiginninnermut taarsiullugu, pineqartoq pillugu paasissutissanik paassussisoqarnera pillugu paasissutissiissutigineqarsinnaannginnera pillugu nalunaarfigineqarsinnaavoq. § 40, imm. 1, nr. 10 naapertorlugu nalunaarut taamaattoq naammagittaalliornissamut ilitsersuummik aamma nakkutilliinermik oqartussaasup nalunaarsugaasup piginnaatitaaffiinik atuutsitsinissaanut nalunaarsugaasup piginnaatitaaffii pillugit paasissutissanik imaqassaaq.

 *Imm. 4.* Ilaatillugit takunnissinnaaneq pillugu qinnuteqaammik imm. 1-imi eqqarsaatigisassat pillugit nalinginnaasumik itigartitsisinnaanermik malitseqarnissaata ilimagineqarnissaa, § 15 malillugu paasissutissanik pinissamut eqqartuussivimmiit ilaatitsinngissutit pillugit, suliarinninnermik immikkoortitikkat sorliit imm. 1-imut ilaatinneqarneri pillugit maleruagassanik sukumiinerusunik Justitsministeri aalajangersaassaaq.

Kapitali 6

*Suliarinninnerup iluarsinissaanut, piiarnissaanut aamma killilernissaanut pisinnaatitaaffik*

**§ 17.** Paasissutissat eqqunngitsuunerinik paasinarsisut, nalunaarsugaasup qinnuteqarnera malillugu qarasaasiami paasissutissanut akisussaasuusup pisariaqanngitsumik kinguarsarnagu iluarsissavai. Taamatuttaaq suliarinninnerup siunertaa ulorianartorsiortinnagu pisinnaappat, paasissutissat ilivitsuunngitsut ilivitsunngortinneqassapput. Inunnut paasissutissat eqqunngitsut iluarsineqarneri, paasissutissat eqqunngitsut takkuffigisaannut oqartussaasunut piginnaatitaasunut qarasaasiami paasissutissanut akisussaasup nalunaarutigissavai.

*Imm. 2.* nalunaarsugaasup qinnuteqarnera malillugu qarasaasiami paasissutissanut akisussaasuusup pisariaqanngitsumik kinguarsarnagu qarasaasiami paasissutissanut akisussaasup, kapitali 3-mut akerliusumik passunneqarsimasut, imaluunniit qarasaasiami paasissutissanut akisussaasuusup inissisimaffigisaata, inatsisitigut pisussaaffiup unioqqutinnginnissaanut piumasaqaataappat paasissutissat piiassavai.

*Imm. 3.* inunnut paasissutissat piiarnerinut taarsiullugu qarasaasiami paasissutissanut akisussaasuusup suliarinninneq killilissavaa, imaattuni

1. Inunnut paasissutissat eqqorneri nalunaarsugaasumit assortorneqarpat aamma eqqornersut eqqunnginnersulluunniit paasineqarsinnaanngippat imaluunniit
2. Inunnut paasissutissat uppernarsaatitut pigiinnarneqassappata.

*Imm. 4.* Imm. 3, nr. 1-imut naleqqiullugu suliarinninneq killeqarpat, suliarinninnerup killilerneqarnerata atorunnaarsinneqarnera sioqqullugu qarasaasiami paasissutissanut akisussaasuusup nalunaarsugaasoq tamatuminnga nalunaarfigissavaa.

Imm. 5. Suliarinninnerup iluarsineqarnissaa, piiarneqarnissaa imaluunniit killilerneqarnissaa pillugu qinnuteqaammut itigartitsineq, nalunaarsugaasumut allaganngorlugu nalunaarutigineqassaaq aammalu pissutigineqartunik aamma naammagittaalliornissamut ilitsersuummik ilaqartinneqassalluni. Aammattaaq § 40, imm. 1, nr. 10 naapertorlugu nalunaarsugaasup pisinnaatitaaffiinik oqartussaasut piginnaatitaasut atuutsitsinissaannut nalunaarsugaasup pisinnaatitaaffii pillugit paasissutissanik aalajangiineq imaqassaaq. § 16, imm. 3-mi aalajangersagaq taamatuttaaq atuuppoq.

*Imm. 6.* qarasaasiami paasissutissanut akisussaasuusup inunnut paasissutissanik suliarinninnerup iluarsineqarsimanera, piiarneqarsimanera imaluunniit killilerneqarsimanera pillugu tigusisussat nalunaarfigissavai. Akisussaaffigisamittut, tigusisussat inunnut paasissutissat iluarsissavaat imaluunniit piiassavaat imaluunniit inunnut paasissutissanik suliarinninneq killilersussavaat.

Kapitali 7

*Aalajangersakkat nalinginnaasut*

**§ 18.** Immikkoortumi matumani eqqaaneqartut paasissutissat aamma nalunaarutit, naatsunngorlugit, paasiuminartuutillugit aamma pissarsiariuminartuutillugit aammalu erseqqissunik piuminartunillu oqaasertaqartillugit atugassiissutigineqassapput imaluunniit akeqanngitsumik tunniunneqassallutik.

*Imm. 2.* Immikkoortumi matumani eqqaaneqartutut, qarasaasiami paasissutissanut akisussaasuusup qinnuteqaatit piaartumik aamma allaganngorlugit akissavai. Qinnuteqaatit tiguneqarnerisa kingorna sapaatit akunneri sisamanngortinnagit akineqarsimanngippata, qarasaasiami paasissutissanut akisussaasuusup, tamatumunnga pissutaasut kiisalu qinnuteqaatip qaqugu akineqarnissaata naatsorsuutigineqarnera pillugit pineqartoq ilisimatissavaa.

*Imm. 3.* Eqqartuussisarnermi inatsimmi aamma sakkutooqarnermi eqqartuussisarnemi inatsisit paasissutissanik pissarsisinnaatitaanermut, takunnissinnaanissamut uppernarsaanissamut imaluunniit piiaanissamut killilersuinissamulluunniit inunnut tunngasunik pineqaatissinneqarsimasunik suliaqarnerup iluani paasissutissanik suliaqarnermi, pisinnaatitaaffinnut atatillugu uani immikkoortumi atuutsinneqarpoq.

*Imm. 4.* Ilaatillugit ingerlatsinikkut aalajangiinerit aqutsisoqarfimmut allamut naammagittaalliutigineqarsinnaassannginneri, naammagittaalliuutit passunneqarneri pillugit aamma immikkoortoq manna malillugu qinnuteqaatit passunneqarneri pillugit aalajangersakkanik sukumiinerusunik Justitsminister-i aalajangersaassaaq.

**§ 19.** Qarasaasiami paasissutissanut akusussaasuusup, matumani immikkoortumi aalajangersakkat naapertorlugit saqqummiunneqartut, ingasaassisumik saqqummiuteqqittaqattaakkat imaluunniit ersiinnartumik pissutissaqanngitsut qinnuteqaatit itigartissinnaavai.

Immikkoortoq IV

*Qarasaasiami paasissutissanut akisussaasuusumut aamma qarasaasiami paasissutissanik suliarinnittartumut pisussaaffiit*

Kapitali 8

*Qarasaasiami paasissutissanut akisussaasuusumut pisussaaffiit*

**§ 20.** Suliarinninneq matumunnga inatsimmut naapertuuttoq takutissinnaajumallugu aamma qulakkeerniarlugu qarasaasiami paasissutissanut akisussaasuusup naammassissavai aamma pisariaqassappat malinnaalersitsinissamut ilassutit ilanngussuutissavai aamma pisariaqartut teknikkikkut aamma aaqqissuussinertigut iliuusissat kukkunersiussallugit. Suliarinninnermut sulianut naapertuuppat, qarasaasiami paasissutissanut akisussaasuusup aammattaaq qarasaasiami paasissutissanut illersuinermut politikkit pisariaqartut naammassissavai.

*Imm. 2.* Imm. 1-i malillugu iliuusissat, qarasaasiamik ilusilersuinikkut aamma nalinginnaasumik inissitsiterisarnikkut qarasaasiami paasissutissanut illersuinermik ilaqarput.

**§ 21.** Qarasaasiami paasissutissanut akisussaasut marluk amerlanerilluunniit peqatigiillutik suliarinninnermut siunertat aamma ikiuutit aalajangersarpatigit, qarasaasiami paasissutissanut akisussaasuusutut peqatigiittutut isigineqassapput. Qarasaasiami paasissutissanut akisussaasuusut peqatigiit, inatsimmut naapertuuttumik suliarinninnermut, ilaatillugu pingaartumik immikkoortoq III malillugu nalunaarsugaasup pisinnaatitaaffiinut naleqqiullugu, akisussaaffimmik agguataarinissamut aaqqissuussineq aalajangersassavaat. Peqatigiilluni attaveqaataasussamik toqqaanermik aaqqissuussineq ilaqassaaq. Pisinnaatitaaffimminnik atuinermi, nalunaarsugaasunut peqatigiittut attaveqaataasussatut atuuttussamik immikkut attaveqartarfimmik toqqaasoqarsinnaavoq.

Kapitali 9

*Qarasaasiami paasissutissanik suliarinnittartumut il.il. pisussaaffiit.*

**§ 22.** Qarasaasimi paasissutissanut akisussaasuusup, paasissutissanik suliarinninneq, qarasaasiami paasissutissanik suliarinnittartumut tunniukkuniuk, §§ 20-imi aamma 24-imi eqqaaneqartut teknikkikkut aamma aaqqissuussinikkut isumannaallisaanermik iliuusissat qarasaasiami paasissutissanik suliarinnittartup isumagisinnaagai, qarasaasiami paasissutissanut akisussaasuusup qulakkiissavaa, tamatumalu pitinneqarnera isumagissallugu.

*Imm. 2.* Inatsit naapertorlugu imaluunniit qarasaasiami paasissutissanik suliarinnittartup aamma qarasaasiami paasissutissanut akisussaasuusup akornanni allakkatigut isumaqatigiissuteqarnikkut, qarasaasiami paasissutissanik suliarinnittartumit suliarinninnerup naammassineqarnera pissaaq. Suliarinninnermut, suliarinninnerup suussusaanut aammaa siunertaanut, inunnut paasissutissat suunerinut aamma nalunaarsugaasut immikkoortiternerinut kiisalu qarasaasiami paasissutissanut akisussaasuusup pisussaaffii aamma pisinnaatitaaffiinut pissutaasoq aamma sivisussusaasoq inatsimmik imaluunniit isumaqatigiissummik aalajangersarneqassaaq. Pingaartumik ersarissaaq, qarasaasiami paasissutissanik suliarinnittartoq

1. qarasaasiami paasissutissanut akisussaasuusup peqqussutai malillugit taamaallaat suliaqassasoq,
2. inuit, inunnut paasissutissanik suliarinninnissamut akuersissutaateqartut, tatigeqatigiinnissamut pisussaaffilersimassasut imaluunniit inatsisitigut nipangiussisussaanermut naleqquttumut inissisimaffeqassasut qulakkiissavai,
3. nalunaarsugaasup pisinnaatitaaffii pillugit aalajangersakkat unioqqutinneqannginnissaannut qulakkeeriniarneranik sutigut tamatigut pissusissamisoortumik qarasaasiami paasissutissanut akisussaasuusoq ikiussavaa,
4. inunnut paasissutissanik paaqqussinissamik inatsisini allani allassimasoqanngippat, suliarinninneq pillugu kiffartuussinerup naammassereernerata kingorna, qarasaasiami paasissutissanut akisussaasuusup toqqaanera malillugu inunnut paasissutissat (suliarinnittup) piiassavai imaluunniit qarasaasiami paasissutissanut akisussaasuusumut utertissallugit,
5. aalajangersakkamik matuminnga unioqqutitsinnginneq takutinniarlugu pisariaqartut paasissutissat tamaasa qarasaasiami paasissutissanut akisussaasuusumut sassaalliutigissavai aamma
6. qarasaasiami paasissutissanut suliarinninssummik allamik atuinissaq siunertaralugu nr. 1-5-imut aamma imm. 3-mi piumasaqaatit eqquutitissavai.

*Imm. 3.* Qarasaasiami paasissutissanik suliarinnittartup suliarinninnermik qarasaasiami paasissutissanik suliarinnittartumut allamut tunniussinera, qarasaasiami paasissutissanut akisussaasuusumik nalinginnaasumik imaluunniit immikkut ittumik allakkiatut isumaqatigiissuteqarneq naapertorlugu pissaaq. Isumaqatigiissut nalinginnaasoq naapertorlugu tunniussineq pippat, qarasaasiami paasissutissanik suliarinnittartup tamanna pillugu kingusinnerpaamik ullunik 14-inik tunniussineq sioqqullugu qarasaasiami paasissutissanut akisussaasuusoq ilisimatissavaa.

*Imm. 4.* Kinaluunniit, qarasaasiami paasissutissanut akisussaasuusumik imaluunniit qarasaasiami paasissutissanik suliarinnittartumik sullissisoq, aammalu inunnut paasissutissanik pissarsisinnaasoq, pineqartup suliarinninneq suliarissagaa, inatsimmi allami allassimanngippat, taamaallaat qarasaasiami paasissutissanut akisussaasuusumiit peqqussutit malillugit paasissutissanik tamakkuninnga suliarinninsinnaavoq.

Kapitali 10

*Suliarinninnernut aamma nalunaarsuinernut nalunaarsorneqarfiit*

**§ 23.**Qarasaasiami paasissutissanut akisussaasuusup akisussaaffiata ataaniittut suliarinninnermik sulianik immikkoortut tamaasa allakkiatut qarasaasiami paasissutissanut akisussaasuusup nalunaarsussavai. Nalunaarsuineq makku pillugit imaqassaaq

1. qarasaasiami paasissutissanut akisussaasuusumut ateq aamma attaviginninniarnermut paasissutissat aamma, pisariaqassappat, peqatigalugu qarasaasiami paasissutissanut akisussaaqataasumut aamma qarasaasiami paasissutissanik illersuinermut siunnersortimut aqqit attaviginninnermullu paasissutissat,
2. suliarinninnermut siunertaasut,
3. nunat peqatigiit avataanniittuni imaluunniit nunani tamalaani kattuffinni tigusisussat ilaatillugit, inunnut paasissutissat ingerlatitseqqiivigineqarfii imaluunniit ingerlatitseqqiivigineqarfissaat tigusisussat immikkoortiterneri,
4. nalunaarsugaasut immikkoortiternerisa aamma inunnut paasissutissat immikkoortiternerisa nassuiaataat,
5. pisariaqartitsiviusuni ilisarnaasersuinermik atuineq,
6. pisariaqartitsiviusuni nunat peqatigiit avataaniittunut imaluunniit nunani tamalaani kattuffinnut inunnut paasissutissanik nuussuinerit immikkoortiterneri,
7. inunnut paasissutissat nuunneqarfissaannut nuussinerit ilaatillugit, suliarinninnermut sulinermut inatsisitigut tunngaviusoq,
8. periarfissaqarpat, inunnut paasissutissat immikkoortiternerisa assigiinngitsut piiarnissaannut piffissaliussassatut naatsorsuutigineqartut, aamma
9. periarfissaqarpat, § 27-imi sammineqartut teknikkikkut aamma aaqqissuussinikkut isumannaallisaanermut- iliuusissanut nalinginnaasumik nassuiaatit.

*Imm. 2.* Qarasaasiami paasissutissanut akisussaasoq sinnerlugu suliarineqartunik, suliarinninnermik suliat immikkoortiternerinik tamanik allakkianngorlugit qarasaasiami paasissutissanik suliarinnittartoq nalunaarsuissaaq. Nalunaarsuutit makku pillugit imaqassapput.

1. Qarasaasiami paasissutissanut akisussaasumik sullissisumut qarasaasiami paasissutissanik suliarinnittartumut imaluunniit sullissisunut qarasaasiami paasissutissanik suliarinnittartunut, aamma, pisariaqarfiini, qarasaasiami paasissutissat illersorneqarnissaannut siunnersortimut attaviginninnissamut paasissutissat aamma ateq,
2. qarasaasiami paasissutissanut akisussaasuusoq sinnerlugu suliarineqartoq, suliarinninnermik immikkoortiterneri,
3. taassuma nunat peqatigiit avataaniittup nunap imaluunniit taassuma nunani tamalaani kattuffiup nalunaarneqarnera ilaatillugu, tamanna pillugu erseqqilluinnartumik qarasaasiami paasissutissanut akisussaasuusup peqqussutigereerpagu, pisariaqarfiini, nunat peqatigiit avataaniittumut nunamut imaluunniit nunani tamalaani kattuffimmut inunnut paasissutissanik nuussinerit, aamma
4. periarfissaqarpat, § 27-imi sammineqartut teknikkikkut aamma aaqqissuussinikkut isumannaallisaanermut- iliuusissanut nalinginnaasumik nassuiaatit.

**§ 24.** Qarasaasiami paasissutissanik suliarinninnermut aaqqissuussani isumamineertuni katersuinernik, allannguinernik, ujarlernernik, ingerlatitseqqiinernik, ilaatillugit nuussuinernik, ingerlaqatigiissitsinernik aamma piiaanernik nalunaarsuinerit suliarineqartarput.

 *Imm. 2.* Qarasaasiami paasissutissanik suliarinninnermut aaqqissuussat sorliit 1. juli 2023 sioqqullugu atuutilersitat, imm. 1-imut ilaatinneqarneri pillugit maleruagassanik sukumiinerusunik Justitsminister-i aalajangersaassaaq.

Kapitali 11

*Nakkutilliinermut oqartussaasut tusarniaavigineqarnerat aamma kingunerusussanik misissuinerit*

**§ 25.** Passusseriaaseq aalajangersimasoq, pingaartumik teknologiimik nutaamik atuinikkut aammalu pissutsini, annertussutsini, ataqatigiinnini aammalu siunertani malillugit, inuit pisinnaatitaaffiinik annertuumik navianaammik qularnanngitsumik nassataqassappat, qarasaasiami paasissutissanut akisussaasuusoq suliarinninneq sioqqullugu inunnut paasissutissanik illersuinermut eqqarsaatigineqartut suliarinninnermik suliat kingunerinik misissuinermik suliaqaqqaassaaq.

*Imm. 2.* Nalunaarsugaasut aamma inuit allat attuumassuteqarfigineqartut piginnaatitaaffii aamma inatsisitigut soqutigisaat eqqarsaatigiitigalugit, inunnut paasissutissanik illersuinermik qulakkeerisussanik aamma inatsimmik matuminnga eqqortitsinermik ersersitsisussanik, navianaatinut, qularnaveeqqutinut, isumannaallisaatitut iliuusissanut aamma periaatsinut upalungaarsaatitut eqqarsaatigineqartunik iliuusissanik, nalunaarsugaasut pisinnaatitaaffiinut navianaatinik naliliinermik, suliarinninnermik sulianut pilersaarutigineqartunut nassuiaammik nalinginnaasumik misissuineq imaqassaaq.

**§ 26.** Nalunaarsuiviup nutaap, pilersinneqartussap, ilaatut inissisimasussat inunnut paasissutissat passunnissaat sioqqullugu qarasaasiami paasissutissanut akisussaasuusup imaluunniit qarasaasiami paasissutissanik suliarinnittartup, nakkutilliinermik oqartussaasoq tusarniaavigissavaa, imaattuni

1. § 25 naapertorlugu qarasaasiami paasissutissat illersorneqarnerat pillugu kingunerisinnaasat misissoqqissaarneqarnerat, qarasaasiami paasissutissanut akisussaasuusup aalajangiinerani navianaat killilersimaarniarlugu iliuusissat amigarpata suliarinninneq navianaammik annertuumik kinguneqarumaartoq ersersitsippat, imaluunniit
2. suliarinninneq taamaattoq, pingaartumik teknologiinik, periaatsinik imaluunniit suleriaatsinik nutaanik atuinermi, nalunaarsugaasut pisinnaatitaaffiinut annertuumik navianaammik kinguneqarpat.

*Imm. 2.* Nakkutilliinermut oqartussaasoq isumaqarpat pilersaarutigineqartoq suliarinninneq inatsimmik unioqqutitsissasoq, ilaatillugu pingaartumik qarasaasiami paasissutissanut akisussaasuusup navianaat naammattumik paasisimanngippagu imaluunniit killilersimanngippagu, nakkutilliinermut oqartussaasup, tusarniaanissaq pillugu qinnuteqaatip tigunerata kingorna sapaatit akunneri arfinillit tikillugit piffissap iluani, qarasaasiami paasissutissanut akisussaasuusoq aamma, pisariaqarfiini, qarasaasiami paasissutissanik suliarinnittartoq allaganngorlugu siunnersussavaa. Kapitali 20 naapertorlugu tamatumunnga atatillugu piginnaatitaaffini suulluunniit nakkutilliinermut oqartussaasup atorsinnaavai. Taassuma suliarinninnissap eqqarsaatigineqartup annertuumik katitigaanera eqqarsaatigalugu, piffissaq tamanna qaammammik ataatsimik sivitsorneqarsinnaavoq. Tusarniaaneq pillugu qinnuteqaatip tigunerata kingusinnerpaamik qaammatip ataatsip kingorna sivitsuineq taamaattoq sunaluunniit, tamatumunngalu peqatigitillugu kinguaattornermut peqqutaasoq pillugit nakkutilliinermut oqartussaasup qarasaasiami paasissutissanut akisussaasuusoq aamma, pisariaqarfiini, qarasaasiami paasissutissanik suliarinnittartoq ilisimatissavai.

*Imm. 3.* Nakkutilliinermut oqartussaasut, imm. 1 naapertorlugu tusarniaatigineqaqqaartussat suliarinninnermut suliassat pillugit tulleriiaarniliamik allattuissapput.

Immikkoortoq V

Inunnut paasissutissanik isumannaallisaaneq

Kapitali 12

*Suliarinninnermut isumannaallisaaneq*

**§ 27.** Qarasaasiami paasissutissanut akisussaasuusoq aamma qarasaasiami paasissutissanik suliarinnittartoq, pisut teknikkikkut qaffasissutsit, isummamik piviusunngortitsinermut aningaasartuutit aamma suliarinninnerup pissusaa, ataqatigiinnera aamma siunertaa aamma navianaatit assigiinngisitaartumik ilimanaataat aamma inuit pisinnaatitaaffiinut ilungersunartut eqqarsaatigiitigalugit, navianaatinut tamakkununnga naleqquttunik, pingaartumik § 10-mut ilaatinneqartunik inunnut paasissutissat immikkoortiterneri immikkut ittut passunneri eqqarsaatigalugit, isumannaallisaanermut qaffasissuseq qulakkeerniarlugu teknikkikkut aamma aaqqissuussinikkut iliuusissanik naleqquttunik suliaqassapput.

*Imm. 2.* Isumamineertumik paassussineq eqqarsaatigalugu, qarasaasiami paasissutissanut akisussaasuusoq imaluunniit qarasaasiami paasissutissanik suliarinnittartoq, navianaatinut naliliineq tunngavigalugu iliuusissanik suliaqassaaq makkuninnga qulakkeerinissamut,

1. inuit allagartaqanngitsut, suliarinninnermut atorneqartartunut, suliarinninnermut atortunut, appakaassinnaaqqunagit (atortunut appakaassinnaanermut nakkutilliineq),
2. akuersissutaateqarani qarasaasiami paasissutissanut toqqorterivinnik assigiinngitsunik (datamedienik) atuaanissamut, assiliiortornissamut (kopeerinissamut), allannguinissamut imaluunniit piiaanissamut pitsaaliuineq (qarasaasiami paasissutissanut toqqorterivinnik assigiinngitsunik (datamedienik) nakkutilliineq),
3. inunnut paasissutissanik atuaanissamut allagartaqanngitsunit immiussinermik imaluunniit inunnut paasissutissanik toqqortanik allagartaqarani atuaanermik, allannguinermik imaluunniit piiaanermik pisoqaqqunagu (toqqortaatinik nakkutiginninneq),
4. qarasaasiami paasissutissanik attaveqaqatigiinnermut atortunik atortoqarluni akuersissutaateqanngitsunit isumamineertumik suliarinninnermut aaqqissuussat atorneqarsinnaaqqunagit (atuisunik nakkutilliineq),
5. isumamineertunik suliarinninnermik aaqqissuussanik atuisinnaanermut inuit piginnaatitaassutaatillit appakaannissaminnut akuersissutaatiminnut ilaatinneqartunut taamaallaat inunnut paasissutissanut appakaassinnaatitsineq (qarasaasiami paasissutissanut appakaassinnaanermik nakkutilliineq),
6. qarasaasiami paasissutissanut attaveqaqatigiissutit atorlugit aallakaatitsivigineqarsimasut imaluunniit paasissutissanik atuisinnaatinneqarsimasut imaluunniit aallakaatitsivigineqarsinnaasut imaluunniit atuisinnaatinneqarsinnaasut nakkutigineqarsinnaanngorlugit aamma tigusisut kikkuussusersisinnaanngorlugit (attaveqaqatiginnermik nakkutilliineq),
7. malittuanik, inunnut paasissutissat sorliit isumamineerluni suliarinninnermut aaqqissuussanut immiunneqarsimasut, aamma qanga aamma kimit inunnut paasissutissat immiunneqarsimasut misissorneqarsinnaanngorlugu aamma aalajangiunneqarsinnaanngorlugu (immiussinermik nakkutilliineq),
8. qarasaasiami paasissutissanik toqqorsiviit (datamediet) angallannerannut imaluunniit tamakkua nuussorneqarnerannut atatillugu inunnut paasissutissanik atuaaneq, kopeerineq, allannguineq imaluunniit piiaaneq peqqunagu (angallassinermik nakkutilliineq),
9. aaqqissuussat atorneqartut teknikkikkut ajutoortoqartillugu pilerseqqinneqarsinnaaqqullugit (pilerseqqiineq) aamma
10. aaqqissuussap atuunnera, kukkunerit pilersut nalunaarutigineqartarneri (tatiginassuseq), aamma inunnut paasissutissat toqqortaatigineqartut kukkunernik pilersoqarnerani ajoquserneqannginnissaat (isornaassuseq).

*Imm. 3.* Inunnut paasissutissat sukumiinerusumik aalajangersimasuni qarasaasialerinermik aaqqissuussani passunneqartut, aammalu pisortat aqutsisoqarfiini ingerlatarinerineqartut, tamakkiisumik imaluunniit ilaannakortumik taamaallaat Kalaallit Nunaanni inissisimatinneqarnissaat pillugu maleruagassanik, ministeri pineqartoq isumaqatigiinniaqatigereerlugu Justitsministeri aalajangersaasinnaavoq.

*Imm. 4.* Imm. 1-imi aamma 2-mi eqqaaneqartut iliuusissat pillugit maleruagassanik sukumiinerusunik Justitsminister-i aalajangersaassaaq.

Kapitali 13

*Qarasaasiami paasissutissanik isumannaallisaanermi ajutoorneq*

**§ 28.** Inunnut paasissutissanik isumannaallisaanermi ajutoortoqartillugu, imaanngippat inuit pisinnaatitaaffiinut navianaammik nassataqassasoq, ilimananngitsoq, pisariaqanngitsumik kinguarsagaanngitsumik aammalu ajornanngippat, kingusinnerpaamik akunnerit 72-it qarasaasiami paasissutissanut akisussaasuusup ajutoornermik ilisimasaqalernerata kingorna, qarasaasiami paasissutissanut akisussaasuusup nakkutilliinermik oqartussaasunut ajutoorneq nalunaarutigissavaa. Akunnernik 72-inik piffissarititaasup qaangerneqarnera tunngavilersagaassaaq.

*Imm. 2.* Inunnut paasissutissanik isumannaallisaanermi ajutoorneq pillugu pisariaqanngitsumik kinguarsarnagu qarasaasiami paasissutissanik suliarinnittartup qarasaasiami paasissutissanut akisussaasuusoq nalunaarfigissavaa.

*Imm. 3.* Imm. 1-i malillugu nalunaarummi

1. inunnut paasissutissanik isumannaallisaanermi ajutoornerup pissusaa, ilaatillugit sapinngisamik inunnut paasissutissat immikkoortiternerisa aamma nalunaarsoriigaasut attorneqartut amerlassusaat aamma nalunaarsorneqartut attorneqartut amerlassusaat nassuiarneqassaaq,
2. qarasaasiami paasissutissat illersorneqarnerannut siunnersorti imaluunniit attavissaq alla, ilassutitut paasissutissanik aallerfigineqarsinnaasoq pillugu attaviginninnissamut paasissutissat aamma ateq allassimassapput,
3. inunnut paasissutissanik isumannaallisaanermi ajutoornerup kingunerisinnaasai nassuiarneqassapput aamma
4. Inunnut paasissutissanik isumannaallisaanermik ajutoorneq suliariniarlugu qarasaasiami paasissutissanut akisussaasuusup aalajangigai imaluunniit aalajangiutissallugit siunnersuutigisai, pisariaqassappallu, ajutoornerup ajoqusiinerisinnaasaanik killiliisimaarniarnermut iliuusissat ilaatillugit, iliuusissat nassuiarneqassapput.

*Imm. 4.* Imm. 3-mi eqqaaneqartut paasissutissat kattusimatillugit nakkutilliinermut oqartussaasunut saqqummiunnissaat periarfissaqanngippat, pisariaqanngitsumik kinguarsarnertaqanngitsumik immikkoortukkuutaarlugit paasissutissat nalunaarutigineqassapput.

*Imm. 5.* Imm. 1-imut ilaatinneqartut, ilaatillugit ajutoornermi pissutsit piviusut, ajutoornerup sunniutai aammalu ikiuutissatut iliuusissat aalajangerneqarsimasut, inunnut paasissutissanik isumannaallisaanermik ajutoornerit tamaasa allagannguilluni qarasaasiami paasissutissanut akisussaasuusup uppernarsaasersussavai.

*Imm. 6.* Inunnut paasissutissanik isumannaallisaanermik ajutoornermi, EU-mi nunanut ilaasortaasumi naalagaaffimmi qarasaasiami paasissutissanut akisussaasumut paasissutissat nassiussuunneqarsimasut pineqarpata, imm. 3-mi eqqaaneqartut paasissutissat pisariaqanngitsumik kinguarsarnertaqanngitsumik EU-mi nunanut ilaasortaasumi naalagaaffimmi tassunga qarasaasiami paasissutissanut akisussaasumut nalunaarutigineqassapput.

**§ 29.** Inuit pisinnaatitaaffiinik annertuumik navianartorsiortitsinermik nassataqassagunartumik, inunnut paasissutissanik isumannaallisaanermik ajutoornermi, qarasaasiami paasissutissanut akisussaasup pisariaqanngitsumik kinguarsarnertaqanngitsumik ajutoorneq pillugu nalunaarsugaasoq nalunaarfigissavaa.

*Imm. 2.* Nalunaarnermi erseqqissumik paasiuminartumillu oqaasertalimmik ajutoornerup pissussaa nassuiarneqassaaq aammalu § 28, imm. 3, nr. 2-4 eqqaaneqartut paasissutissat imarissallugit.

*Imm. 3.* Imm. 1-imi aalajangersakkat atuutissanngillat, imaattoqartillugu

1. qarasaasiami paasissutissanut akisussaasoq teknikkikkut aamma aaqqissuussinikkut naleqquttunik illersuinermik iliuusissanik suliaqarsimappat aamma tamakkua iliuusissat, inunnut paasissutissanik isumannaallisaanermik ajutoornermi attugaasimasunut inunnut paasissutissanut, ilaatillugit pingaartumik assersuutigalugu paasiuminaallisagaanertik pissutigalugu, appakaannissamut allagartaqanngitsunut inunnut paasissutissanut kimulluunniit paasisassaajunnaarsitsisut iliuusissat atorneqarsimappata,
2. imm. 1-imi sammineqartutut nalunaarsugaasut pisinnaatitaaffiinut tamanna annertuumik navianaatip atuunnerata ilimanaataarukunarneranik qulakkeerisunik malitsigisaanik qarasaasiami paasissutissanut akisussaasoq iliuusissanik aalajangersaasimappat, imaluunniit
3. qarasaasiami paasissutissanut akisussaasumut naleqqutinngitsumik annertuumik suliakkiissappat.

*Imm. 4.* Imm. 3, nr. 3-mi eqqaaneqartumi pisuni, taarsiullugu tamanut nalunaaruteqartoqassaaq imaluunniit assingusumik iliuuseqartoqassaaq, taamaalilluni nalunaarsugaasut assingusumik qularnaatsumik ilisimatinneqassallutik.

*Imm. 5.* Qarasaasiami paasissutissanut akisussaasup inunnut paasissutissanik isumannaallisaanermik ajutoorneq pillugu nalunaarsugaasoq nalunaarfigereersimanngippagu, nakkutilliinermut oqartussaasut inunnut paasissutissanik isumannaallisaanermik ajutoornerup annertuumik navianaateqarnerata ilimanaataa eqqarsaatigereerlugu, qarasaasiami paasissutissanut akisussaasoq taamaaliussasoq, imaluunniit, imm. 3-mi piumasaqaatit ilaat ataaseq naammassineqarsimassasoq, aalajangiutissagaa, piumasarisinnaavaat.

*Imm. 6.* Nalunaarsugaasup kalerrinneqarnissaa, § 14, imm. 1-imi eqqaaneqartunik pissuteqartumik kinguartinneqarsinnaavoq, killilersimaarneqarsinnaavoq imaluunniit pitinnginneqarsinnaalluni.

Immikkoortoq VI

*Qarasaasiami paasissutissanik illersuinermut siunnersorti*

Kapitali 14

*Qarasaasiami paasissutissanik illersuinermut siunnersortimik toqqaaneq*

**§ 30.** Qarasaasiami paasissutissanut akisussaasoq, ilinniakkamut piginnaasat, ilaatillugit pingaartumik qarasaasiami paasissutissanik illersuinermut inatsisinik aamma -suleriaatsinik immikkut piginnaanngorsarfigisimasat, aamma suliassanik naammassinnissinnaaneq, kapitali 15-imi eqqaaneqartut tunngavigalugit qarasaasiami paasissutissanut illersuinermut siunnersortimik, inunnut paasissutissanik illersuineq pillugu apeqqutinut tamanut ilaatinneqartussamik toqqaassaaq.

*Imm. 2.* Qarasaasiami paasissutissanut illersuinermut siunnersortit arlallit, annertussuseq aamma aaqqissuussaanermut pissutsit eqqarsaatigalugit ataatsimoorfiusussamik qarasaasiami paasissutissanut illersuinermut siunnersortimik toqqaasinnaapput.

*Imm. 3.* Eqqartuussiveqarfittut pissutsiminni inunnut paasissutissanik suliarinninnermik suliaqarunik imm. 1-imi aalajangersagaq eqqartuussiveqarfinnut atuutinngilaq.

*Imm. 4.* Qarasaasiami paasissutissanut akisussaasuusup qarasaasiami paasissutissanut illersuinermut siunnersorti pillugu paasissutissat tamanut nalunaarutigissavai aammalu tamakkua nakkutilliinermut oqartussaasunut nalunaarutigalugit.

Kapitali 15

*Qarasaasiami paasissutissanut illersuinermut siunnersortip suliffia suliassaalu*

**§ 31.** Qarasaasiami paasissutissanut akisussaasuusup qarasaasiami paasissutissanut illersuinermut siunnersorti tapersersortassavaa, imaaliorsinnaanerani

1. qarasaasiami paasissutissat illersorneqarnerat pillugu manna inatsit aamma inatsisit allat malillugit pisussaaffii pillugit inunnut paasissutissanik suliarinnittartunik qarasaasiami paasissutissanut akisussaasuusumik aamma sulisunik, qarasaasiami paasissutissanut illersuinermut siunnersorti ilisimatitsigaangat,
2. qarasaasiami paasissutissanik illersuineq pillugu matuminnga inatsimmik aamma inatsisinik allanik aamma qarasaasiami paasissutissanut akisussaasuusup inunnut paasissutissanik illersuineq pillugu politikkiinik eqquutsitsinermik, ilaatillugu akisussaaffimmik agguataarineq, paasisitsiniaanerit aamma suliarinninnernut suliaqaqataasunik aamma tamatumunnga attuumassuteqartunut kukkunersiuinernut sulisunik ilinniagaqartitsinermik, nakkutilliisinnaanerani,
3. qarasaasiami paasissutissanik illersuineq pillugu kingunerisassanik naatsorsuineq eqqarsaatigalugu qinnuteqartoqartillugu tamatuminnga siunnersuisinnaanerani aammalu § 25-imi aalajangersagaq naapertorlugu tamatuma eqquunnerata nakkutigineranut kiisalu
4. nakkutilliinermik oqartussaasunik suleqateqarsinnaanerani aamma suliarinninneq pillugu apeqqutini, ilaatillugu § 26-imi eqqaaneqartoq sioqqutsisumik tusarniaanermi, aamma naapertuukkaangat apeqqutaasinnaasut pillugit nakkutilliinermik oqartussaasut tusarniaaviginerini, nakkutilliinermik oqartussaasunut attaveqaatitut atuussinnaanerani tapersersortassavaa.

Immikkoortoq VII

*Nunat peqatigiit avataaniittunut nunanut imaluunniit nunani tamalaani kattuffinnut inunnut paasissutissanik nuussisarnerit*

Kapitali 16

*Najoqqutassiat nalinginnaasut*

**§ 32.** Passunneqartunik imaluunniit nunat peqatigiit avataanniittumut nunamut imaluunniit nunani tamalaani kattuffimmut nuunneqareernerisa kingorna passunnissaannik pilersaarutigineqartunik, ilaatillugu nunat peqatigiit avataanniittumut nunamut allamut imaluunniit nunani tamalaani kattuffimmut allamut nuussueqqinneq, inunnut paasissutissanik nuussuineq, inatsimmi matumani maleruagassat malinnerisigut taamaallaat, aammalu immikkoortumi matumani piumasaqaatit malinneqarpata pisinnaavoq, ilaatillugit pingaartumik

1. § 1, imm. 1-imi eqqaaneqartut siunertanut naleqqiullugu nuussuineq pisariaqarpat,
2. § 1, imm. 1-imi eqqaaneqartunut siunertanut naleqqiullugu piginnaatitaasumut nunat peqatigiit avataanniittumut nunami imaluunniit nunani tamalaani kattuffimmi qarasaasiami paasissutissanut akisussaasuusumut inunnut paasissutissat nuunneqarpata,
3. EU-mi ilaasortaasumi naalagaaffimmi piginnaatitaasoq oqartussaasuusoq sioqqutsisumik naalagaaffimmi immini maleruagassat naapertorlugit nuussuinissamut akuersereersimappat aammalu inunnut paasissutissat oqartussaasuusumit tassannga aallakaatinneqarsimappata imaluunniit atugassiarineqarsimappata,
4. kapitali 17-imi eqqaaneqartut nuussuinissamut tunngavissat ilaat ataaseq atuuppat, aamma
5. nunat peqatigiit avataanniittumut nunamut allamut imaluunniit nunani tamalaani kattuffimmut allamut nassiussisoqarsimatillugu, taanna piginnaatitaasoq oqartussaasuusoq aallaqqaammut nassiussuussinermik suliarinnissimasoq, pissutsit atuuttut tamaasa eqqarsaatigeqqissaareerlugit, ilaatillugit pinerlunnerup sakkortussusaa, inunnut paasissutissat aallaqqaammut nassiussuunneqarneranut siunertaa aamma inunnut paasissutissat nassiussuuteqqinneqarfianni nunat peqatigiit avataanniittumi nunami imaluunniit nunani tamalaani kattuffimmi inunnut paasissutissanik illersuinerup annertussusaa, nassiussuinissamut piginnaatitsissummik tunniussisimappat.

*Imm. 2.* Imm. 1, nr. 3 malillugu sioqqutsisumik akuersissuteqarani nuussuineq, Kalaallit Nunaannut, EU-mi ilaasortaasumut naalagaaffimmut imaluunniit nunat peqatigiit avataanniittup pisortatigut isumannaallisaataanut imaluunniit EU-mi ilaasortaasup naalagaaffiup pingaarutilinnik soqutigisaanut sakkortuumik siorasaarummut pitsaaliuiniarnermut pisariaqarpat aamma sioqqutsisumik akuersissut angumersisumik pissarsiarineqarsinnaanngippat nuussuineq pisinnaavoq. Taanna oqartussaasuusoq akuersissummut pineqartup tunniunneqarneranut akisussaasuusoq, nuussuineq pillugu ingerlaannaq ilisimatinneqassaaq.

Kapitel 17

*Nuussuinissamut tunngaviusut*

**§ 33.** Nunat peqatigiit avataanniittoq nuna, sumiiffik imaluunniit nunat peqatigiit avataanniittumi nunami immikkuullarissoq sektor-i ataaseq arlallilluunniit imaluunniit nunani tamalaani kattuffik pineqartoq illersuinermik pitsaassusermik naammattumik peqarnera pillugu Europa-Kommission-i aalajangiisimappat nuussuineq pisinnaavoq.

**§ 34.** § 33-imi eqqaaneqartutut aalajangiisoqarsimanngippat, nuussuineq pisinnaavoq, imaattoqarpat

1. inunnut paasissutissanik illersuineq eqqarsaatigalugu nunat tamalaat akornanni isumaqatigiissummi pisariaqartunik qularnaveeqqusiisoqarsimappat, imaluunniit
2. qarasaasiami paasissutissanut akisussaasuusup nalilersimappagu inunnut paasissutissanik nuussinermut atatillugu pissutsit tamaasa naliliivigisimallugit, aamma Inunnut paasissutissanik illersuinermut qularnaveeqqutinik pisariaqartunik peqartutut inerniliisimappat.

*Imm. 2*. Qarasaasiami paasissutissanut akisussaasuusup imm. 1, nr. 2 malillugu nuussukkat immikkoortiterneri pillugit nakkutilliinermut oqartussaasut ilisimatissavai.

*Imm. 3.* Imm. 1, nr. 2 malillugu nuussineq, nuussinermi piffissamut aamma ullormut, oqartussaasoqarfik piginnaatitaasoq tigusisussaq pillugu paasissutissanut, nuussinermut pissutaasumut kiisalu inunnut paasissutissanut nuussanut naleqqiullugu allatamik uppernarsaaserneqassaaq. Allatamik uppernarsaat, qinnutigineqarnera malillugu, nakkutilliinermut oqartussaasumut atorneqariaannaatinneqassaaq.

**§ 35.** § 33-imi eqqaaneqartutut aalajangigaqanngippat imaluunniit § 34-imi eqqaaneqartutut pisariaqartunik qularnaveeqquteqanngippat, nuussineq taamaallaat pisinnaavoq imaluunniit immikkoortitikkanik nuussinerit taamaallaat pisinnaapput, nuussineq pisariaqarpat imaattuni

1. nalunaarsugaasup imaluunniit inuup allap soqutigisai mianernartut illersorniarlugit,
2. inatsit naapertorlugu aalajangersagaappat, nalunaarsugaasup inatsisitigut soqutigisai illersorniarlugit,
3. Kalaallit Nunaannut, EU-mi ilaasortaasup naalagaaffiup imaluunniit nunat peqatigiit avataanniittup iluanni tamat isumannaatsuutinneqarnerannut toqqaannartumik ilungersunartumik sioorasaarummik pinngitsoortinniarlugu,
4. § 1, imm. 1-imi eqqaaneqartut siunertat tunaaralugit suliani

ataasiakkaani, imaluunniit

1. suliami ataasiakkaami, eqqartuussisutigut piumasaqaat aalajangersarneqarsinnaatinniarlugu, atuutilersinniarlugu imaluunniit § 1, imm. 1-imi eqqaaneqartut siunertat tunaartaralugit illersorniarlugu.

*Imm. 2.* Nuussinermi inuiaqatigiit eqqarsaatigalugit soqutigisanut sanilliullugit, nalunaarsugaasup pisinnaatitaaffiinik eqqarsaatiginninnissaq salliutinneqarpat, imm. 1, nr. 4 aamma 5 malillugit nuussinerit pisinnaanngillat.

*Imm. 3.* Imm. 1-i malillugu nuussineq, nuussinermi piffissamut aamma ullormut, oqartussaasoqarfik piginnaatitaasoq tigusisussaq pillugu paasissutissanut, nuussinermut pissutaasumut kiisalu inunnut paasissutissanut nuussanut naleqqiullugu allatamik uppernarsaaserneqassaaq. Allatamik uppernarsaat, qinnutigineqarnera malillugu, nakkutilliinermut oqartussaasumut atorneqariaannaatinneqassaaq.

**§ 36.** Oqartussaasut piginnaatitaasut nunani tamalaani isumaqatigiissut imaluunniit aalajangersimaqqissaartoq kisiartaq pineqartoq tunulequtaralugu oqartussaasunut piginnaatitaasunut allanut aamma nunani tamalaani kattuffinnut inunnut paasissutissanik nuussisinnaapput imaattuni

1. inatsisit malillugit, aamma § 1, imm. 1-imi eqqaaneqartunik siunertanik toraagaqarluni suliap, naammassineqarnissaanut oqartussaasumut piginnaatitaasumut nuussisumut nuussineq pisariaqavippat,
2. pisumi pineqartumi nuussinissamik pisariaqalersitsisumik inuiaqatigiit soqutigisaannit nalunaarsugaasut pineqartut arlaannaataluunniit tunngaviusumik pisinnaatitaaffii salliutinneqassanngitsut, nuussisuusup oqartussaasup piginnaatitaasup aalajangiuppagu,
3. nuussiffigineqartoq oqartussaasuusoq nunat peqatigiit avataanniittumi nunami piginnaatitaasoq, pingaartumik nuussinissaagaluaq piffissaq eqqorlugu suliarineqarsinnaanngimmat, § 1, imm. 1-imi eqqaaneqartunut siunertanut naleqqiullugu sullerluttuusoq imaluunniit siunertamut tulluutinngitsoq, oqartussaasoq piginnaatitaasoq nuussisuusoq isumaqarpat,
4. oqartussaasuusoq nunat peqatigiit avataanniittumi nunami § 1, imm. 1-imi eqqaaneqartunut siunertanut naleqqiullugu piginnaatitaasoq, imaanngippat tamanna sullerluttuusoq imaluunniit siunertamut tulluutinngitsoq, pisariaqanngitsumik kinguarsarnagu ilisimatinneqassaaq, aamma
5. kingulliullugu eqqaaneqartoq inunnut paasissutissaannavinnik suliarinninsinnaasoq, tamanna suliarinninnissaq pisariaqarnersoq apeqqutaalluni, oqartussaasuusup piginnaatitaasup nuussisup siunertaq imaluunniit siunertat aalajangersimaqqissaartut pillugit tigusisussaq ilisimatippagu.

*Imm. 2.* Oqartussaasuusoq piginnaatitaasoq nuussisoq allatamik uppernarsaasiussaaq nakkutilliinermullu oqartussaasoq imm. 1 malillugu nuussuinerit pillugit ilisimatissallugu.

Immikkoortoq VIII

*Nakkutilliinermut oqartussat*

Kapitali 18

*Qarasaasiami paasissutissanut nakkutilliivik*

**§ 37.** Inatsisinik atuutsitsillutik oqartussat Danmarkimi inunnut paasissutissanik suliarinnittarnerat pillugu qallunaat inatsisaanni suliarinninneq sunaluunniit nakkutigissavaa, taamaattoq tak. kapitali 19.

*Imm. 2.* (Kalaallit Nunaannut atuutilersinneqassanngilaq).

Kapitali 19

*Eqqartuussiveqarfinnik nakkutilliineq*

**§ 38.** Tamakkua eqqartuussiveqarfiunermissut sulinngippata, eqqartuussiveqarfinnit suliarineqartunik paasissutissanik suliarinninneq eqqartuussiveqarfinnut aqutsisoqarfiup nakkutigissavaa.

*Imm. 2.* Paasissutissanik suliarinninnerni allani eqqartuussivimmit pineqartumit aalajangiivigineqartassaaq. Aalajangiineq eqqartuussivimmut qaffasinnerusumut naammagittaalliutigineqarsinnaavoq. Eqqartuussiveqarfinni immikkut ittuni, aalajangiinernik eqqartuussivimmut qaffasinnerusumut ingerlatitseqqiiviusinnaanngitsuni, pkt. 1.-imi eqqaaneqartoq, aalajangiineq, kredsret-ip sumiiffianiittumut, landsret-imut, naammagittaalliutigineqarsinnaavoq. Naammagittaalliornissamut piffissarititaq, pineqartumut nalunaarutigineqarneraniit sapaatit akunnerinik 4-nik sivisussuseqarpoq.

Kapitali 20 *Nakkutilliinermut oqartussaasut suliassaat aamma piginnaatitaaffii*

**§ 39.** Nakkutilliinermut oqartussaasut tamakkiisumik kiffaanngissuseqarlutik atuuttassapput.

**§ 40.** Nakkutilliinermut oqartussaasut makkua Kalaallit Nunaanni suliassaraat

1. inatsimmik matuminnga atuineq nakkutigissallugu aamma eqquutitissallugu,
2. inunnut paasissutissanik suliarinninnermut atatillugu navianaatinik, maleruagassanik, qularnaveeqqutinik aamma pisinnaatitaaffinnik tamat ilisimanninnerat aamma paasinninnerat allisassallugu,
3. suliarinninnermut atatillugu inuit pisinnaatitaaffiisa illersornissaannut inatsisinut tunngasut aamma ingerlatsinikkut iliuusissat pillugit Inatsisartut, Naalakkersuisut aamma pisortat suliffeqarfiutaat aamma immikkoortortaqarfii siunnersussallugit,
4. qarasaasiami paasissutissanut akisussaasup aamma qarasaasiami paasissutissanik suliarinnittartup inatsit manna malillugu pisussaaffimminnik paasinninnerat siuarsassallugu,
5. tamanna pisariaqarpat, aamma EU-mi ilaasortaasuni naalagaaffinni nakkutilliinermut oqartussaasunik ikioqateqarnissaq siunertaralugu, manna inatsit malillugu pisinnaatitaaffimminik atuineq pillugu qinnuteqartoqarnera malillugu nalunaarsugaasut tamaasa ilisimatissallugit,
6. pingaartumik nakkutilliinermut oqartussaasunik allanik peqateqarluni ilassutitut misissuineq imaluunniit ataqatigiissaarineq pisariaqarpat, aamma siunertamut naleqquppat, naammagittaalliummut tunngaviusoq misissussallugu aamma annerpaamik qaammatit pingasut iluanni misissuinermut inernerusumik naammagittaalliortoq ilisimatissallugu, § 48-mi aalajangersagaq naapertorlugu nalunaarsugaasumit imaluunniit immikkoortortaqarfimmit imaluunniit kattuffimmit naammagittaalliutit passutissallugit,
7. (Kalaallit Nunaannut atuutilersinneqassanngilaq)
8. (Kalaallit Nunaannut atuutilersinneqassanngilaq)
9. kapitali 22 malillugu ingerlatitseqqiinermut periarfissat pillugit nalunaarsugaasoq naammagittaalliuteqartoq ilisimatissallugu,
10. kapitali 4-6 malillugit ilanngussinnginneq, kinguartitsineq, killiliineq imaluunniit itigartitsineq naapertorlugit inunnut paasissutissanik suliarinninnerup unioqqutitsinerunnginnera pillugu aamma nalunaarsugaasoq piffissarititap naleqquttup iluani misissuinerup inernera pillugu ilisimatissallugu imaluunniit misissuinerit suliarineqarsimannginnerannut pissutaasoq pillugu, aamma kapitali 22 malillugu ingerlatitseqqiinissamut nalunaarsugaasup periarfissai pillugit qinnuteqartoqarnera malillugu nakkutigissallugit,
11. ilaatillugit matuminnga inatsimmik atuutsitsinikkut aammalu assigiissagaasumik atuinikkut qulakkeerinissaq siunertaralugu akimortumik ikioqatigiinnikkut aamma paasissutissanik avitseqatigiittarnikkut, nakkutilliinermut oqartussaasunik allanik suleqateqassallutik,
12. nakkutilliinermut oqartussaasumiit allamiit imaluunniit pisortat oqartussaasuiniit allaniit tigusimasanik paasissutissat tunngavigalugit ilaatillugit, inatsimmik matuminnga atuineq pillugu misissuinernik suliaqassallutik,
13. pingaartumik paasissutissat- aamma attaveqaqatigiinneq pillugit teknologi-ip iluani ineriartorneq, inunnut paasissutissanik illersuinermut sunniutai eqqarsaatigalugit, ineriartorneq attuumassutilik nakkutigissallugu,
14. § 26-imi eqqartorneqartutut suliarinninnermut sullinnerit pillugit siunnersuissallutik.
15. (Kalaallit Nunaannut atuutilersinneqassanngilaq)

*Imm. 2.* Imm. 1, nr. 6 malillugu naammagittaalliutinik tunniussineq nakkutilliinermut oqartussaasut oqilisassavaat.

*Imm. 3.* Inatsit manna malillugu ersarissumik tunngaveqanngitsut imaluunniit ingasattumik qinnuteqaatigeqqittaqattaakkat nakkutilliinermut oqartussaasut itigartissinnaavaat.

**§ 41.** Ilaatillugu, inatsimmi aalajangersakkat ataanni pisup inissisimanera pillugu, paasissutissaq sunaluunniit suliaminnut isumaqarnersoq aalajangiinissamut nakkutilliinermut oqartussaasut piumasaqaatigisinnaavaat.

*Imm. 2.* Nakkutilliinermut oqartussaasunut ilaasortat aamma sulisut naleqquttumik kinaassutsimut uppernarsaammik takutitsinikkut qaqugukkulluunniit eqqartuussisunit akuersissummik peqqaaratik, inunnut paasissutissanik suliarinninnermik suliaqarfiusunut, ininut tamanut isersinnaatitaapput.

**§ 42.** Suliarinninnermut suliaqarnerit pilersaarutaasut matumunnga inatsimmut akerliusinnaanerata ilimanaateqarnera pillugu qarasaasiami paasissutissanut akisussaasuusumut aamma qarasaasiami paasissutissanik suliarinnittartumut nakkutilliinermut oqartussaasut oqaaseqaateqarsinnaallutillu, suliarinninnermik suliaqarnerit matumunnga inatsimmut naapertuuttunngortinnissaat imaluunniit utaqqiisaasumik imaluunniit toqqaannartumik killiliinissamik, ilaatillugu inunnut paasissutissanik suliarinninnerup inerteqqutiginissaa pillugu peqqusisinnaapput.

*Imm. 2.* Manna inatsit malillugu nakkutilliinermut oqartussaasut aalajangigaat, ingerlatsinikkut oqartussaasunut allamut suliareqqitassatut tunniunneqarsinnaanngilaq.

**§ 43.** Inunnut paasissutissanik suliarinninnermut sunniutilinnik nalinginnaasunik inatsisinik tunngavilimmik malittarisassiuinermi, Qarasaasiami Paasissutissanut Nakkutilliivimmiit (Datatilsynet-imiit) oqaaseqaammik piniartoqassaaq. Paasissutissanik suliarinninnermut sunniutilinnik nalinginnaasunik inatsisinik tunngavilimmik malittarisassiuineq eqqartuussiveqarfinnit suliarineqartoq pineqarpat, Eqqartuussiveqarfinnik Aqutsisoqarfimmik oqaaseqaammik piniartoqassaaq.

**§ 44.** Inuinnaat eqqartuussisulersuussisarnerattut matuminnga inatsimmik unioqqutitsineq pillugu apeqqummik nakkutilliinermik oqartussaasut eqqartuussisulersuussisinnaapput.

**§ 45.** Folketingimut, Namminersorlutik Oqartussanut aamma Justitsminister-imut, ingerlatatik pillugit, nakkutilliinermik oqartussaasut ukiumoortumik nalunaarusissapput. Nalunaarusiaq tamanut saqqummiunneqassaaq.

Kapitali 21

*Suleqatigiinneq*

**§ 46.** Pingaartumik pasissutissanik pisariaqartunik tamanik avitseqatigiittarnikkut, pisussaaffiit naammassineqarnissaannut pisariaqarnera naapertorlugu, nakkutilliinermut oqartussaasut suleqataassapput.

**§ 47.** (Kalaallit Nunaannut atuutilersinneqassanngilaq)

*Imm. 2.* (Kalaallit Nunaannut atuutilersinneqassanngilaq)

*Imm. 3.* (Kalaallit Nunaannut atuutilersinneqassanngilaq)

Immikkoortoq IX

*Ingerlatitseqqiissutit, akisussaaffik aamma pillaatissiissutit*

Kapitali 22

*Ingerlatitseqqiissutit, akisussaaffik aamma pillaatissiissutit*

**§ 48.** Nalunaarsugaasoq imaluunniit taassuma sinniisua, nalunaarsugaasoq pillugu paasissutissanik suliarinninneq pillugu pineqartumut nakkutilliinermut oqartussaasumut naammagittaalliorsinnaavoq.

*Imm. 2.* Nakkutilliinermut oqartussaasut aalajangigaat, nalunaarsugaasumit naammagittaalliummik suliarinninnissamik ilaatinngisaat imaluunniit § 40, imm. 1, nr. 6-i malillugu ilisimatitsinngitsoorneq, nalunaarsugaasumit imaluunniit taassumunnga sinniisuusumit inuinnaat eqqartuussisarnerannik ilusilimmik eqqartuussiveqarfinnut tunniussinnaavai.

*Imm. 3.* Nalunaarsugaasup imaluunniit taassumunnga sinniisuusup, qarasaasiami paasissutissanut akisussaasuusup aamma qarasaasiami paasissutissanik suliarinnittartuusup matuminnga inatsimmik eqquutsitsisimanera pillugu apeqqut inuinnaat eqqartuussisarnerannik ilusilimmik eqqartuussiveqarfinnut tunniussinnaavaa.

**§ 49.** Inuk kinaluunniit, unioqqutitsisumik suliarinninnernik suliat, imaluunniit matumunnga inatsimmut akerliusut allat suliarinninnerit suulluunniit malitsigisaannik pigisanik imaluunniit tigussaasuunngitsunik nalilinnik annaasaqarsimasoq, taarsiissuteqarnissamut akisussaaffik nalinginnaasoq naapertorlugu qarasaasiami paasissutissanut akisussaasuusumit taarsiivigitinnissamut pisinnaatitaaffeqarpoq.

**§ 50.** Qarasaasiami paasissutissanik suliarinnittartoq namminersortoq, oqartussaasumut piginnaatitaasumut sullissinermi, suliarinninnermut atatillugu, § 22, imm. 2 aamma 3, § 23, imm. 2, § 27 aamma § 28, imm. 2 unioqqutikkunigit, imaluunniit § 42 naapertorlugu nalunaarutaasoq peqqusissut imaluunniit inerteqqut naammassinngikkuniuk, pinerluttulerinermi inatsit malillugu pineqaatissinneqarsinnaavoq.

*Imm. 2.* Qarasaasiami paasissutissanut akisussaasuusoq, § 42 naapertorlugu nalunaarutaasumik peqqusissummik imaluunniit inerteqqummik naammassinninngitsoq, akiliisitaassaaq.

*Imm. 3.* Inatsit malillugu maleruagassani atulersitaasuni, pinerluttulerinermi inatsit malillugu, pineqaatissiisoqarsinnaavoq.

*Imm. 4.* Pinerluttulerinermi inatsimmi kapitali 5-imi maleruagassat malillugit, ingerlatseqatigiiffinnut il.il. (inatsisitigut akisussaasunut) pinerluttulerinermi eqqartuussinermi, akisussaaffimmik peqqusissuteqartoqarsinnaavoq.

Immikkoortoq X

*Inaarutaasumik aalajangersakkat*

Kapitali 23

*Ilaatillugit atuutilersitsinermut aalajangersakkat il.il., inaarutaasumik aalajangersakkat*

**§ 51.** Politiinik, unnerluussisuutitaasunik, ilaatillugit sakkutooqarnermi unnerluussisuutitaasunik eqqartuussinermilu aqutsisunik, pinerluuteqarsimasunik isumaginnittunik aamma Politiit Naammagittaalliuutigineqarnerannut Oqartussat Arlaannaannulluunniit Attuumassuteqanngitsunik (Den Uafhængige Politiklagemyndighed-inik) sullissinermi, inatsimmut ilaatinneqartunik inunnut paasissutissanik suliarinninnermut pisuni immikkut ittuni maleruagassanik sukumiinerusunik pineqartoq minister-i aalajangersaasinnaavoq.

*Imm. 2.* (Kalaallit Nunaanni atuutilersinneqassanngilaq)

**§ 52.** Peqqussut atuutilissaaq ulloq 1. juli 2023.

*Imm. 2.* Justitsministerip aalajangissavaa qaqugu peqqussutip atuutilernissaa pinerluttunik isumaginnittoqarfimmi eqqartuussivinnilu. Ministerip aamma aalajangersinnaavaa peqqussutip pinerluttunik isumaginnittoqarfimmi eqqartuussivinnilu piffissani assigiinngitsuni atuutsinneqalernissaa.

**§ 53.** 1. juli 2023-p kingorna aallarnisarneqartunut, aamma nalunaarsuutinut pilersinneqartunut inunnut paasissutissanik suliarinninnermut nutaamut naleqqiullugu inatsimmi §§ 25 aamma 26 atuupput.

**§ 54.** Isumaqatigiissutit allanngortinneqarnissaasa, taarserneqarnissaasa imaluunniit atorunnaarsinneqarnissaasa tungaannut, ulloq 6. maj 2016 sioqqullugu isumaqatigiissutaasut, nunani tamalaani isumaqatigiissutit malillugit, peqatigiit avataanniittumut nunamut aamma nunani tamalaani kattuffinnut nuussinerit, pisinnaapput.

**§ 55.** Kunngip peqqussutaatigut nr. 1283, 14. oktober 2016-imeersukkut Kalaallit Nunaannut atuutilersinneqartumi,kingusinnerusukkut allannguutai ilaatillugit inunnut paasissutissanik suliarinnittarneq pillugu inatsimmi nr. 429, 31. maj 2000-imeersumi, allannguutit tulliuttut suliarineqarput:

1. § 2, imm. 4, 2. imm., atorunnaarsinneqarpoq.
2. § 2-p kingorna kapitali 1-imi ikkunneqarput:

»§ 2 a. Inatsisinik atuutsitsillutik oqartussat inunnut paasissutissanik suliarinnittarnerat pillugu inatsimmut ilaatinneqartumut suliarinninnermut, inatsit atuutinngilaq, taamaattoq tak. imm. 2.

*Imm. 2.* § 32, imm. 4, § 41, aamma § 67 malillugit maleruagassat atulersinneqartut, inatsimmut matumunnga akerliusussaanngippat, inatsisinik atuutsitsillutik oqartussat inunnut paasissutissanik suliarinnittarnerat pillugu inatsimmut ilaatinneqartoq inunnut paasissutissanik suliarinninnermut atuupput.«

§ 56 Peqqussutit inatsit malillugu atuutilersinneqartut Kalaallit Nunaannut atuutilersinneqassanngillat.

1 Aalajangersagaq tulliuttunik oqaasertaqarpoq: »Inatsit Kalaallit Nunaannut atuutinngilaq, kisianni Kalaallit Nunaanni pissutsit apeqqutaatillugit allannguutit ilaatillugit kunngip peqqussutaatigut atulersinneqarsinnaalluni.«
2 Aalajangersagaq tulliuttunik oqaasertaqarpoq: » Inatsimmi §§ 1, 4-25 aamma 29 Kalaallit Nunaannut atuutinngillat, kisianni inatsimmi §§ 1, 4, 8, 14, 17, 18, 24 aamma 25 tamakkiisumik imaluunniit ilaannakuusumik Kalaallit Nunaanni pissutsit apeqqutaatillugit allannguutit ilaatillugit kunngip peqqussutaatigut Kalaallit Nunaannut atulersinneqarsinnaallutik.«

3 Aalajangersagaq tulliuttunik oqaasertaqarpoq: » Inatsit Kalaallit Nunaannut atuutinngilaq, kisianni tamakkiisumik imaluunniit ilaannakuusumik Kalaallit Nunaanni pissutsit apeqqutaatillugit allannguutit ilaatillugit kunngip peqqussutaatigut Kalaallit Nunaannut atulersinneqarsinnaalluni.«